Broj: 711-I-1729-M-48/22-02-17

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Josip Samardžić, ravnatelja Opće bolnice Dr. Josip Benčević Slavonski Brod,** za davanjem mišljenja Povjerenstva, na 157. sjednici, održanoj 4. veljače 2022., daje sljedeće:

**MIŠLJENJE**

1. **Sukladno odredbi članka 17. stavka 2. ZSSI-a obveznik Josip Samardžić,**

**ravnatelj** **Opće bolnice** **Dr. Josip Benčević Slavonski Brod, može istovremeno uz profesionalno obnašanje navedene javne dužnosti obavljati poslove doktora specijaliste te ostale oblike rada (dežurstvo, pripravnost i rad po pozivu) kao i poslove liječnika za potrebe Hrvatske košarkaške reprezentacije, jer ih neće obavljati na način redovitog i stalnog zanimanja.**

1. **Obveznik Josip Samardžić, ravnatelj Opće bolnice**  **Dr. Josip Benčević**

**Slavonski Brod, ne može uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti zabranjene odredbom članka 7. točke d) ZSSI-a.**

1. **Ukoliko obveznik, uz navedenu dužnost ravnatelja, u istoj ustanovi**

**povremeno obavlja poslove doktora specijaliste i subspecijaliste te je to uređeno ugovorom o radu, mogao bi temeljem obavljanja ovih poslova ostvarivati primitke iz točke II. izreke, jer se u tom slučaju ne bi radilo o zabranjenoj dodatnoj naknadi za poslove obnašanja javne dužnosti.**

1. **Nije u suprotnosti s odredbama ZSSI-a, ako je to određeno ugovorom ili**

**nekim drugim aktom kojim se uređuje njegov radno-pravni status, da uz plaću za obnašanje ove javne dužnosti, ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristi službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

1. **Obveznik Josip Samardžić, može bez prethodnog odobrenja Povjerenstva,**

**sukladno članku 17. stavku 3. ZSSI-a, za vrijeme profesionalnog obnašanja dužnosti ravnatelja Opće bolnice Dr. Josip Benčević Slavonski Brod obavljati edukacijsku djelatnost na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku te Srednjoj školi u Slavonskom Brodu u svojstvu vanjskog suradnika i predavača,** **kao i sudjelovati kao predavač na stručnim (medicinskim) predavanjima i organiziranim tečajevima unutar ustanove u kojoj obnaša funkciju ravnatelja kao i na tečajevima i stručnim predavanjima organizirani na području RH i izvan njega, i za obavljanje tih poslova primiti naknadu, što je na temelju članka 17. stavku 4. ZSSI/21-a dužan prijaviti Povjerenstvu.**

**VI.** **Ukazuje se obvezniku, ukoliko bi se nalazio u situaciji odabira predavača za sudjelovanje na predavanjima i tečajevima unutar ustanove u kojoj obnaša dužnost, na potrebu izuzimanja iz navedenog postupka te prenošenje odluke o tome na drugu osobu, kao i deklariranje članovima Upravnog vijeća situacije da je kandidat za predavača na predavanju odnosno tečaju.**

**VII. Sukladno članku 18. stavku 1. ZSSI-a, obveznik Josip Samardžić ne može za vrijeme obnašanja dužnosti ravnatelja Opće bolnice Dr. Josip Benčević Slavonski Brod biti član Upravnog vijeća ustanove ZLATNI CEKIN, poliklinika za rehabilitaciju djece, jer ista nije proglašena ustanovom od posebnog interesa za Brodsko-posavsku županiju niti Republiku Hrvatsku. Sukladno članku 18. stavku 5. ZSSI-a, obveznik Josip Samardžić može za vrijeme obnašanja dužnosti ravnatelja Opće bolnice Dr. Josip Benčević Slavonski Brod biti član nadzornog tijela Hrvatskog košarkaškog saveza te predsjednik i član izvršnog odbora sportske udruge - Squash klub Brod u Slavonskom Brodu, ali bez prava na primanje naknade za ove uloge, osim prava na naknadu putnih i drugih opravdanih troškova te je u imovinskoj kartici dužan navesti podatke o članstvu u ovim udrugama i funkciji koju obavlja, ukoliko već nije član u upravnim i nadzornim tijelima druge dvije udruge.**

**VIII. Obveznik Josip Samardžić može za vrijeme obnašanja dužnosti ravnatelja** **Opće bolnice Dr. Josip Benčević Slavonski Brod biti član Savjeta za zdravlje, Povjerenstva za suzbijanje zlouporabe droga na području Brodsko-posavske županije i Povjerenstva za dodjelu županijskih javnih priznanja kao stručnih i savjetodavnih tijela Brodsko-posavske županije, te za rad u tim tijelima primati naknadu.**

Obrazloženje

Zahtjev za davanjem mišljenja Povjerenstva podnio je obveznik Josip Samardžić, ravnatelj Opće bolnice Dr. Josip Benčević Slavonski Brod. U knjigama ulazne pošte Povjerenstva zahtjev je zaprimljen 31. siječnja 2022. pod poslovnim brojem 711-U-1669-M-48/22-01-5, povodom kojeg se vodi predmet broj M-48/22.

Člankom 3. stavkom 1. podstavkom 65. ZSSI-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je obveznik Josip Samardžić povodom obnašanja dužnosti ravnatelja Opće bolnice Dr. Josip Benčević Slavonski Brod, kojoj je osnivač Brodsko-posavska županija, dužan postupati sukladno odredbama ZSSI/21-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je kao ravnatelj Opće bolnice Dr. Josip Benčević Slavonski Brod, čiji je osnivač Brodsko-posavska županija, stupanjem na snagu ZSSI-a temeljem odredbe članka 3. stavka 1. točke 65. citiranog Zakona, postao obveznikprimjene istoga. U skladu s člankom 8. Zakona, obveznik traži mišljenje i prethodno odobrenje za pojedine situacije kako slijedi.

Obveznik u zahtjevu navodi da su sukladno članku 193. Zakona o zdravstvenoj zaštiti („Narodne novine", broj 100/18., 125/19. i 147/20.), zdravstvene ustanove koje obavljaju zdravstvenu djelatnost obvezne neprekidno pružati zdravstvenu zaštitu. Rad u zdravstvenim ustanovama koje obavljaju zdravstvenu djelatnost može se organizirati u jednoj ili više smjena, turnusu i na druge načine u skladu s potrebama stanovništva i oblicima pružanja zdravstvenih usluga: dežurstvo, pripravnost, rad po pozivu, te se vrijeme koje radnik provede obavljajući poslove u dežurstvu te obavljajući poslove po pozivu smatra radnim vremenom.

Nadalje obveznik navodi da je člankom 58.a Kolektivnog ugovora za djelatnost zdravstva i zdravstvenog osiguranja propisano kako ravnatelju zdravstvene ustanove koji sukladno ugovoru o radu, osim poslova ravnatelja, u redovitom radnom vremenu, obavlja i poslove iz zdravstvene djelatnosti u toj zdravstvenoj ustanovi, pripada pravo na dodatak na posebne uvjete rada za efektivno odrađene sate na tim poslovima, sukladno članku 55. istoga Kolektivnog ugovora. Obveznik pojašnjava da je specijalist opće kirurgije, uži specijalist abdominalne kirurgije te u skladu sa zaključenim govorom o radu i pripadajućim dodacima ugovora o radu i Kolektivnim ugovorom za djelatnost zdravstva i zdravstvenog osiguranja obavlja i poslove specijaliste/užeg specijaliste u Općoj bolnici u Slavonskom Brodu na način da u plaći, koju ostvaruje u navedenoj ustanovi, dobiva isplatu i za poslove ravnatelja i za efektivno odrađene sate na obavljanju poslova iz zdravstvene djelatnosti.

Obveznik traži mišljenje/prethodnu suglasnost Povjerenstva za obavljanje poslova specijaliste i užeg specijaliste u prijepodnevnoj smjeni, kao i u ostalim oblicima rada: dežurstvo, pripravnost i rad po pozivu.

Također obveznik navodi da su kolektivnim ugovorima (Temeljni kolektivni ugovor za službenike i namještenike u javnim službama, Kolektivni ugovor za djelatnost zdravstva i zdravstvenog osiguranja) utvrđena određena materijalna prava zaposlenika te traži mišljenje ima li kao ravnatelj ustanove pravo na isplatu po osnovi božićnice, regresa, isplate dara za djecu te jubilarne nagrade.

Obveznik traži mišljenje Povjerenstva o izvođenju nastave i pratećih sadržaja kao docent na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku te Srednjoj školi u Slavonskom Brodu, u svojstvu vanjskog suradnika i predavača, odnosno predstavlja li isto obavljanje edukacijske djelatnosti u smislu članka 17. stavka 3. ZSSI-a za čije obavljanje nije potrebno prethodno odobrenje Povjerenstva te može li istovremeno uz profesionalno obnašanje dužnosti ravnatelja Opće bolnice Dr. Josip Benčević Slavonski Brod povremeno obavljati poslove vanjskog suradnika u prethodno navedenim obrazovnim ustanovama.

Također postavlja upit može li kao ravnatelj zdravstvene ustanove povremeno sudjelovati kao predavač na stručnim (medicinskim) predavanjima i organiziranim tečajevima organizirani unutar bolnice u kojoj obnaša funkciju ravnatelja te na tečajevima i stručnim predavanjima organiziranima na području države, kao i na međunarodnoj razini.

S obzirom da je liječnik Hrvatske košarkaške reprezentacije traži mišljenje je li kao ravnatelj bolnice može povremeno obavljati poslove liječnika za potrebe Hrvatske košarkaške reprezentacije.

Obveznik također navodi kako je Centar za rehabilitaciju i odgoj djece „Zlatni cekin” u Slavonskom Brodu neprofitna ustanova čiji je osnivač karitativno društvo „ Kruh svetog Ante” Bosne Srebrne u Zagrebu te je kao predstavnik Brodsko-posavske županije, imenovan za člana u Upravnom vijeću ove ustanove bez naknade, slijedom čega traži mišljenje može li nadalje obavljati dužnost člana Upravnog vijeće ove neprofitne ustanove bez naknade.

Nadalje obveznik navodi da je član nadzornog tijela Hrvatskog košarkaškog saveza (bez naknade sudjelovanja za članstvo), predsjednik i član izvršnog odbora sportske udruge - Squash klub Brod u Slavonskom Brodu, za što ne dobiva naknadu te traži mišljenje može li i nadalje obavljati ove funkcije.

U zahtjevu za mišljenjem obveznik također navodi da je odlukom Županijske skupština kao predstavničkog tijela županije, imenovan za člana pojedinih radnih i savjetodavnih tijela bez prava na naknadu i to: Savjeta za zdravlje imenovanog temeljem članka 12. Zakona o zdravstvenoj zaštiti („Narodne novine" 100/18, 159/19, 147/20, 136/21), Povjerenstva za suzbijanje zlouporabe droga na području Brodsko-posavske županije osnovanog sukladno odredbama Zakona o suzbijanju zlouporabe droga („Narodne novine" 107/01, 87/02, 163/03, 141/04, 40/07, 149/09, 84/11, 80/13, 39/129), te Povjerenstva za dodjelu županijskih javnih priznanja osnovanog Odlukom o dodjeli županijskih javnih priznanja.

Obveznik traži mišljenje Povjerenstva o mogućnosti nastavka sudjelovanja u radu prethodno navedenih savjetodavnih i radnih tijela te kao ravnatelj zdravstvene ustanove i nadalje bez naknade obavljati navedene dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Iz zahtjeva za mišljenjeproizlazi da bi obveznik istodobno s obnašanjem dužnosti ravnatelja prema potrebama medicinske službe obavljao poslove liječnika specijaliste i užeg specijaliste i da bi iste poslove obavljao u ostalim oblicima rada, kao što su dežurstvo, pripravnost i rad po pozivu te bi primao plaću za efektivno izvršene poslove, slijedom čega Povjerenstvo zaključuje da se radi o obavljanju povremenih poslova. Također obveznik bi povremeno obavljao i poslove liječnika Hrvatske košarkaške reprezentacije.

Stoga sukladno odredbi članka 17. stavka 2. ZSSI-a obveznik Josip Samardžić, može istodobno uz profesionalno obnašanje dužnosti ravnatelja Opće bolnice “Josip Benčević“ Slavonski Brod obavljati poslove doktora medicine specijalista opće kirurgije, uži specijalist abdominalne kirurgije, jer ih neće obavljati na način redovitog i stalno zanimanja. Jednako tako, obveznik može povremeno obavljati poslove liječnika Hrvatske košarkaške reprezentacije.

Povjerenstvo pritom napominje kako je dužnosnik sukladno članku 17. stavku 4. ZSSI-a primitke stečene obavljanjem poslova doktora medicine specijalista opće kirurgije, užeg specijalista abdominalne kirurgije dužan prijaviti u godišnjoj imovinskoj kartici. Povjerenstvo ističe da ukoliko obveznik prima jedinstvenu plaću kao ravnatelj bolnice i liječnik kako je navedenu plaću dužan prijaviti u rubrici „Primanja na mjesečnoj razini od dužnosti za koju se podnosi izvješće o imovinskom stanju“, a ukoliko se radi o dva različita primitka onda je prihode ostvarene za obavljanje poslova liječnika i ravnatelja dužan prijaviti u rubrici „Podatci o drugim poslovima dužnosnika tijekom obnašanja mandata“.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

U konkretnom slučaju Josip Samardžić je zaposlen na radnom mjestu ravnatelja Opće bolnice “Josip Benčević“ Slavonski Brod, dok istovremeno povremeno obavlja poslove doktora medicine, s obzirom na potrebe ustanove za obavljanjem tih poslova.

Josip Samardžić, ravnatelj Opće bolnice “Josip Benčević“ Slavonski Brod ne može uz plaću za obnašanje navedene javne dužnosti primati i božićnicu, regres, dar za dijete, uskrsnicu jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ukoliko obveznik uz dužnost ravnatelja ustanove povremeno u istoj ustanovi obavljao navedene druge poslove te je to uređeno ugovorom o radu, mogao bi u tom svojstvu ostvarivati primitke božićnice, regresa, i sl., odnosno, mogao bi temeljem obavljanja istog posla primiti ove dodatne naknade, jer u tom slučaju one ne bi bile primljene povodom obnašanja dužnosti ravnatelja, već za obavljanje te drugih poslova, slijedom čega se ne bi radilo o dodatnoj naknadi za poslove obnašanja javne dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI/21-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Sukladno članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema stavku 3. navedenog članka Zakona prethodno odobrenje Povjerenstva iz stavka 2. tog članka nije potrebno, pored ostalih navedenih, za obavljanje znanstvene i edukacijske djelatnosti te su sukladno stavku 4. obveznici dužni prijaviti Povjerenstvu primitke iz stavaka 2. i 3. istog članka.

Obveznik namjerava istodobno za vrijeme profesionalnog obnašanja dužnosti ravnatelja Opće bolnice “Josip Benčević“ Slavonski Brod obavljati edukacijsku djelatnost na više znanstveno-obrazovnih ustanova i to na Fakultetu za dentalnu medicinu i zdravstvo Sveučilišta Josipa Jurja Strossmayera u Osijeku te Srednjoj školi u Slavonskom Brodu u svojstvu vanjskog suradnika i predavača, kao i sudjelovati kao predavač na stručnim (medicinskim) predavanjima i organiziranim tečajevima unutar ustanove u kojoj obnaša funkciju ravnatelja te na tečajevima i stručnim predavanjima organizirani na području RH i izvan njega.

Imajući u vidu da je obveznicima člankom 17. stavku 3. ZSSI/21-a izričito dopušteno za vrijeme profesionalnog obnašanja javne dužnosti obavljati edukacijsku djelatnost bez prethodnog odobrenja Povjerenstva, obveznik Josip Samardžić može obavljati navedene poslove, ali je u smislu odredbe članka 17. stavku 4. ZSSI/21-a dužan Povjerenstvu prijaviti prihode stečene od obavljanja navedene djelatnosti.

Ukazuje se obvezniku, ukoliko bi se nalazio u situaciji odabira predavača za sudjelovanje na predavanjima i tečajevima unutar ustanove u kojoj obnaša dužnost na potrebu izuzimanja iz navedenog postupka te prenošenje odluke o tome na drugu osobu, kao i deklariranje članovima Upravnog vijeća situacije da je kandidat za predavača na predavanju odnosno tečaju.

Člankom 18. stavkom 1. ZSSI-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno članku 18. stavku 2. ZSSI-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u nadležni sudski registar, utvrđeno je da je KARITATIVNO DRUŠTVO "KRUH SVETOG ANTE" FRANJEVAČKE PROVINCIJE "BOSNE SREBRENE"-ZAGREB, osnivač ustanove ZLATNI CEKIN, poliklinika za rehabilitaciju djece.

Uvidom u Registar pravnih osoba od posebnog državnog interesa odnosno od posebnog interesa za jedinicu lokalne i područne (regionalne) samouprave, utvrđeno je da ustanova ZLATNI CEKIN, poliklinika za rehabilitaciju djece nije proglašena ustanovom od posebnog interesa za istu županiju, niti Republiku Hrvatsku.

Obzirom da obveznici, prema odredbi članka 18. stavka 2. ZSSI-a smiju iznimno biti u upravnim tijelima dviju javnih ustanova koje su posebnog državnog interesa odnosno od posebnog interesa za jedinicu lokalne i područne (regionalne) samouprave, obveznik Josip Samardžić za vrijeme obnašanja dužnosti ravnatelja Opće bolnice “Josip Benčević“ Slavonski Brod, ne može biti član Upravnog vijeća ustanove ZLATNI CEKIN, poliklinika za rehabilitaciju djece, jer ista nije od posebnog interesa za Brodsko-posavsku županiju niti Republiku Hrvatsku.

Sukladno članku 18. stavku 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, sukladno stavku 3. i 4. istog članka skupština udruge je najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Iz zahtjeva za mišljenjem proizlazi da je obveznik član nadzornog tijela Hrvatskog košarkaškog saveza (bez naknade sudjelovanja u članstvu), te predsjednik i član Izvršnog odbora sportske udruge - Squash klub Brod u Slavonskom Brodu.

Obavljanje funkcije predsjednika izvršnog odbora sportske udruge predstavlja upravljačku funkciju u istoj udruzi u smislu članka 18. stavka 5. ZSSI-a.

Obzirom na ograničenje iz članka 18. stavka 5. ZSSI-a koje se odnosi na obavljanje upravne i nadzorne funkcije, obveznik Josip Samardžić može biti član navedenih udruga za vrijeme obnašanja dužnosti ravnatelja Opće bolnice “Josip Benčević“ Slavonski Brod, imajući u vidu da smije biti član upravnog ili nadzornog tijela do dvije udruge, ali bez prava na primanje naknade za ovu ulogu, osim prava na naknadu putnih i drugih opravdanih troškova.

Obveznik je dužan u imovinskoj kartici navesti podatke o članstvu u ovim udrugama te navedenoj funkciji koju obavlja u udruzi.

Savjet za zdravlje Brodsko-posavske županije osnovan je sukladno članku 12. Zakona o zdravstvenoj zaštiti („Narodne novine“, broj 100/18., 125/19. i 147/20.) radi ostvarivanja prava, obveza, zadaća i ciljeva na području zdravstvene zaštite na području jedinica područne (regionalne) samouprave te radi ostvarivanja svojih zadaća Savjet za zdravlje daje mišljenje na prijedlog plana zdravstvene zaštite i predlaže mjere za ostvarivanje dostupnosti i kvalitete zdravstvene zaštite za područje konkretne jedinice, a čine ga predstavnici jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu.

Stoga obveznik može za vrijeme obnašanja dužnosti ravnatelja Opće bolnice “Josip Benčević“ Slavonski Brod, biti član Savjeta za zdravlje, jer se ne radi o drugoj javnoj dužnosti već o povremenom obavljanju stručnih poslova u savjetodavnom tijelu Brodsko-posavske županije, te za rad u istima primati naknadu.

Iz sadržaja prikupljene dokumentacije utvrđeno je da Povjerenstvo za suzbijanje zlouporabe droga na području Brodsko-posavske županije savjetodavno tijelo koje razmatra pitanja koje doprinose prevenciji i suzbijanju ovisnosti djece i mladih na području navedene županije, čije članove imenuje župan, a osnovano je sukladno Zakonu o suzbijanju zlouporabe droga te općim aktima usvojenima na nacionalnoj razini za navedenu svrhu.

Nadalje, članove Povjerenstva za dodjelu javnih priznanja Brodsko-posavske županije imenuje Županijska skupština Brodsko-posavske županije iz redova istaknutih osoba sa zadaćom predlaganja dobitnika javnih priznanja te dodjele povelje zahvalnosti.

U odnosu na članstvo obveznika u navedenim tijelima, Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanim povjerenstvima.

Slijedom navedenog, ne bi se radilo o drugoj javnoj dužnosti, iako članove istih imenuje županijska skupština, odnosno župan, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Josip Samardžić, elektroničkom dostavom
2. Objava na internetskoj stranici Povjerenstva
3. Pismohrana